Ollie Matson

Ollie Genoa Matson II (født 1. mai 1930 i Trinity i Texas, død 19. februar 2011 i Los Angeles i California) var en amerikansk friidrettsutøver og amerikansk fotball running back som spilte i National Football League (NFL) fra 1952 til 1966. Han ble draftet av Chicago Cardinals før han ble byttet til Los Angeles Rams mot ni andre spillere etter 1958.

Matson ble utvalgt til Pro Bowl seks ganger i løpet av sin karriere, og ble stemt inn i Pro Football Hall of Fame i 1972.

College
Ollie Matson ble uteksaminert fra George Washington High School i San Francisco i 1948.

Matson gikk på City College of San Francisco før han gikk til University of San Francisco. I 1951, som senior på USF, ledet Matson landet i yards og touchdowns på løp, og hans lag gikk gjennom sesongen ubeseiret. Han ble utpekt til All-American og var #9 i avstemningen for Heisman-troféet.

Til tross for at San Francisco avsluttet sesongen 9–0 ble de ikke invitert til en bowl-kamp. Det ble senere rapporter at Orange, Sugar og Gator Bowls, som alle ble arrangert i sørstatene, ikke ville invitere lag som hadde afrikansk-amerikanske spillere, og USF nektet å spille uten sine to afrikansk-amerikanske spillere.

Matson ble innlemmet i College Football Hall of Fame i 1976.

Olympiske leker
Før han begynte i National Football League i 1952 konkurrerte Matson i friidrett for USA under Sommer-OL i 1952 i Helsingfors i Finland. Matson vant en bronsemedalje i 400 meter og en sølvmedalje som en del av USAs stafettlag på 4 × 400 meter.

Karriere i NFL
Ollie Matson ble draftet i første runde av NFL Draft i 1952 av Chicago Cardinals, som nummer tre. Han endte opp med å dele Rookie of the Year-tittelen med San Francisco 49ers' Hugh McElhenny i 1952.

Matson gikk glipp av hele 1953-sesongen fordi han tjente i United States Army. I løpet av sitt år i hæren ble han utpekt til MVP på All-Army-laget.

I 1957-sesongen brukte Chicago Cardinals' hovedtrener Ray Richards Matson mye som wide receiver. Det ble stilt spørsmål rundt hvor effektiv Matson var som receiver etter at laget avsluttet sesongen med tre seiere og ni nederlag, og noen mente at hvor effektiv han var som running back ble negativt påvirket av å bruke ham i en annen posisjon. Cardinals' nye hovedtrener i 1958 Frank "Pop" Ivy slo tilbake mot kritikken ved å si:

«I have heard people say that the Cards stuck Matson out there on the flank as a 'decoy' on pass plays, and then forgot about him. That is absurd. He was sent out as flanker with the idea of throwing to him. But most opponents feared him so much that they doubled up on him. They watched him just as closely when he lines up as running back. They'd double team him if he were sitting up in the grandstand eating hot dogs, just to make sure.»

Matson avsluttet 1957-sesongen som NFLs sjette beste running back, med 577 yards på 134 løp for 4,3 yards per løp i snitt og seks touchdowns. Han tok også imot 20 pasninger for 451 yards og tre touchdowns samme år.

Etter 1958-sesongen byttet Cardinals Matson til Los Angeles Rams mot ni andre spillere. Matson spilte senere for Detroit Lions og Philadelphia Eagles, og ble utpekt til Pro Bowl seks ganger i løpet av sin karriere (1952 og 1954–1958).

Da Matson pensjonerte seg i 1966 med 12 799 yards totalt var han nummer to i NFLs historie, bak Jim Brown

Matson ble innlemmet i Pro Football Hall of Fame i 1972.

Privatliv
Han giftet seg med konen Mary, som han møtte da de to var tenåringer i San Francisco på 1940-tallet, i 1952. Han og Mary bodde i det samme huset i Los Angeles fra han begynte å spille for Los Angeles Rams til han døde.

Matson ble dement i sine eldre dager (han tilbrakte flere år sengeliggende), som ble koblet til kronisk traumatisk encefalopati, noe folk med en historie av hjernerystelser og hodeskader har blitt diagnostisert med etter død. Ifølge sønnen Ollie Matson Jr. vasket Matson bilen fire ganger dagen og kunne finne på å grille halv syv om morgenen i sine siste år.

Ifølge hans nevø kunne ikke Matson snakke de siste fire årene av sitt liv.

Dødsfall
Den 19. februar 2011 døde Ollie Matson av komplikasjoner fra demens (pusteproblemer), omgitt av sin familie i sitt eget hjem i Los Angeles i California.

Referanser

Bibliografi
John Eisenberg, That First Season:: How Vince Lombardi Took the Worst Team in the NFL and Set It on the Path to Glory. New York: Houghton Mifflin Harcourt Publishing Co., 2009.

Eksterne lenker 
 
 
 
 

Utøvere av amerikansk fotball fra USA
Sprintere fra USA
Deltakere for USA under Sommer-OL 1952
Friidrettsutøvere under Sommer-OL 1952
Medaljevinnere under Sommer-OL 1952
Return specialists i amerikansk fotball
Fullbacks i amerikansk fotball
Halfbacks i amerikansk fotball
Chicago Cardinals-spillere
Detroit Lions-spillere
Pro Bowl-spillere fra Eastern Conference
Los Angeles Rams-spillere
Philadelphia Eagles-spillere
Medlemmer av Pro Football Hall of Fame
Personer fra Trinity i Texas
Personer fra San Francisco